Pranešimas spaudai

2025 m. liepos 5 d.

**Ieškomi geriausi Lietuvos STEAM mokytojai – prasidėjo „Ateities kūrėjų 2025“ apdovanojimai**

**Lietuvos inžinerijos ir technologijų pramonės asociacija (LINPRA) kartu su Baltijos automobilių detalių klasteriu BACC kviečia dalyvauti STEAM mokytojų apdovanojimuose „Ateities kūrėjai 2025“. Šiuo metu, iki rugsėjo 30 dienos, vyksta mokytojų kandidatūrų siūlymo etapas. Spalį iš visų kandidatūrų bus išrinkta 18 geriausių Lietuvos mokytojų.**

„Šia apdovanojimų iniciatyva siekiame įvertinti STEAM pedagogus, kurie diegia inovatyvius mokymo metodus, ugdo kūrybiškumą, lavina inžinerinį mąstymą ir prisideda prie jaunosios kartos parengimo aukštos pridėtinės vertės ateities darbo rinkai. Būtent mokytojai, sėkmingai skatinantys jaunuolius rinktis inžinerines karjeras ir taip kuriantys vertę visai visuomenei, yra labiausiai verti „Ateities kūrėjų“ vardo“, – įsitikinęs LINPRA prezidentas Tomas Prūsas.

Jam pritaria ir Lietuvos neformaliojo švietimo agentūros (LINEŠA) STEAM plėtros koordinatorė Eglė Vaivadienė, pabrėžianti, jog STEAM mokytojas suteikia žinias, ugdo gebėjimus ir nuostatas per praktiką, geba įkvėpti mokinius pažangai bei formuoti ateities lyderius.

„Novatoriškas, tarpdisciplininis požiūris į mokymą bei mokymąsi – STEAM ugdymas – ypatingas tuo, kad skatina kelti ir įgyvendinti idėjas per praktines-patirtines, projektines, tyrinėjimu bei skaitmeninių technologijų taikymu grįstas veiklas, sklandžiai integruojant gamtos mokslus, technologijas, inžineriją, menus ir matematiką (angl. Science, Technology, Engineering, Arts, Mathematics – STEAM), siejant ugdymą su mokslo ir technologijų pažanga. STEAM ugdymo principai padeda jauniems žmonėms visapusiškai suprasti ir kūrybiškai žvelgti į juos supantį pasaulį ir suteikia jiems XXI-ame amžiuje reikalingų kompetencijų“, – sako E. Vaivadienė.

**Mokytojų kandidatūrų laukiama iki rugsėjo 30 d.**

STEAM mokytojų apdovanojimų sumanytojai tikisi, kad ši iniciatyva padės atkreipti dėmesį į iššūkių keliančią, bet labai reikalingą mokytojo profesiją ir padės ją pamatyti kaip prestižinę, kūrybingą, didelę atsakomybę bei svarbą turinčią veiklą.

„Tikimės, kad šie apdovanojimai prisidės prie teigiamo mokytojo įvaizdžio stiprinimo visuomenėje, padės didinti šios svarbios profesijos prestižą ir skatins didesnį visuomenės dėmesį švietimui. Motyvacijos, paskatinimo ir įvertinimo mūsų pedagogams niekada nebus per daug“, – įsitikinęs T. Prūsas.

Apdovanojimams siūlomos matematikos, fizikos, chemijos, informatikos ir technologijų disciplinų bei STEAM centrų mokytojų iš visos Lietuvos kandidatūros. Paraiškas gali teikti ne tik patys mokytojai, bet ir jų kolegos ar mokyklų administracijos. Paraišką už konkretų mokytoją gali užpildyti ir kiti švietimo bendruomenės atstovai ar mokinių tėvai.

**Vertinimas ir apdovanojimai**

Per spalio mėnesį vertinimo komisija peržiūrės ir įvertins visas gautas paraiškas ir atrinks po tris geriausius mokytojus kiekvienoje kategorijoje – iš viso 18 pedagogų. Laimėtojams bus išsiųstos padėkos ir kvietimai dalyvauti finalinėje apdovanojimų ceremonijoje, kuri įvyks gruodžio mėnesį.

Pirmos ir antros vietos laimėtojų laukia pažintinės kelionės į pažangiausius technologijų centrus bei įmones Vokietijoje, trečiosios vietos prizininkams bus įteiktos atminimo dovanos.

„Tikimės, kad apdovanojimų ceremonija, kurioje dalyvaus ne tik patys nominantai, bet ir Lietuvos švietimo lyderiai bei mokyklų bendruomenių atstovai, taps puikia proga ne tik pagerbti geriausius šalies mokytojus, bet ir pasidalinti jų įkvepiančiomis istorijomis“, – viliasi E. Vaivadienė.

Iki rugsėjo 30 d. siūlyti mokytojų kandidatūras bei išsamiau sužinoti apie apdovanojimus „Ateities kūrėjai 2025“ galima internetiniu adresu: [nuoroda.](https://linpra.lt/events/steam-mokytoju-apdovanojimai-ateities-kurejai-2025-paraisku-teikimo-etapas/)